(10) การควบคุมภายใน

     -   รายละเอียดเกี่ยวกับการควบคุมภายในและการบริหารความเสี่ยงของบริษัทฯ
         นั้นอยู่ในหัวข้อการกำกับดูแลกิจการ (ดูหน้าที่ 52 และ 74-75 ของรายงานฉบับนี้)

     -   คณะกรรมการตรวจสอบได้ให้ความเห็นเกี่ยวกับการควบคุมภายในและการบริหารความเสี่ยงรวมทั้งการกำกับดูแลกิจการที่ดี
         ตามรายละเอียดที่แนบมาพร้อมนี้แล้ว (ดูหน้าที่ 76-77 ของรายงานฉบับนี้)

     -   ผู้สอบบัญชีได้รายงานระบบการควบคุมภายในด้านการบัญชีตามรายละเอียดที่แนบมาพร้อมนี้แล้ว
         (ดูหน้าที่ 78 ของรายงานฉบับนี้)

รายงานความรับผิดชอบของคณะกรรมการต่อรายงานทางการเงิน

งบการเงินของบริษัท ลานนารีซอร์สเซส จำกัด (มหาชน)
และบริษัทย่อยที่นำมาจัดทำงบการเงินรวมประจำปี 2555
นั้นได้จัดทำขึ้นตามข้อกำหนดในประกาศกรมพัฒนาธุรกิจการค้าเรื่องกำหนดรายการย่อที่ต้องมีในงบการเงิน
ซึ่งใช้บังคับตามพระราชบัญญัติการบัญชี พ.ศ. 2543
และได้ปฏิบัติตามมาตรฐานบัญชีที่กำหนดในพระราชบัญญัติวิชาชีพบัญชี พ.ศ. 2547

คณะกรรมการรับผิดชอบต่อรายงานทางการเงินของบริษัท ลานนารีซอร์สเซส จำกัด (มหาชน) และ
บริษัทย่อยที่จัดทำขึ้นเพื่อให้เกิดความมั่นใจว่าได้แสดงฐานะการเงิน
ผลการดำเนินงานและกระแสเงินสดรวมที่เป็นจริงและสมเหตุสมผลโดยได้จัดให้มีการบันทึกข้อมูลทางบัญชีที่ถูกต้องครบถ้วนเพียงพอ
และรายงานทางการเงินนี้ได้จัดทำขึ้นตามมาตรฐานการบัญชีที่รับรองทั่วไปโดยพิจารณาเลือกใช้นโยบายบัญชีที่เหมาะสมและสอดคล้องกับกิจการซึ่งถือปฏิบัติโดยสม่ำเสมอ
ตลอดจนได้พิจารณาถึงความพอเพียงในการตั้งสำรองสำหรับรายการที่มีความไม่แน่นอน
หรืออาจจะมีผลกระทบอย่างมีนัยสำคัญต่อกิจการในอนาคต
โดยได้เปิดเผยข้อมูลที่สำคัญไว้ในหมายเหตุประกอบงบการเงิน
และผู้สอบบัญชีได้แสดงความเห็นไว้ในรายงานของผู้สอบบัญชีแล้ว

ในการนี้คณะกรรมการได้แต่งตั้งคณะกรรมการตรวจสอบซึ่งประกอบด้วยกรรมการที่มีความอิสระและไม่ได้เป็นผู้บริหาร
ซึ่งมีคุณสมบัติครบถ้วนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) ให้เข้ามาทำหน้าที่สอบทานงบการเงิน ดูแลให้มีการปฏิบัติตามมาตรฐานการบัญชี
สอบทานระบบการควบคุมภายใน
ระบบการตรวจสอบภายในและการบริหารความเสี่ยงให้มีความเหมาะสมและมีประสิทธิภาพ
มีการปฏิบัติงานที่โปร่งใสเป็นไปตามระเบียบของบริษัทฯ และเป็นไปตามบทบัญญัติของกฎหมายต่างๆ
ที่เกี่ยวข้องรวมทั้งดูแลไม่ให้เกิดความขัดแย้งทางผลประโยชน์ตลอดจนพิจารณาและเสนอแต่งตั้งผู้สอบบัญชีของบริษัทฯ
โดยคณะกรรมการตรวจสอบได้แสดงความเห็นไว้ในรายงานของคณะกรรมการตรวจสอบซึ่งแสดงไว้ในรายงานประจำปี
2555 แล้ว

วันที่ 4 มีนาคม 2556

ในนามคณะกรรมการบริษัท ลานนารีซอร์สเซส จำกัด (มหาชน)

(นายสมเกียรติ ลิมทรง) (นายไกรสีห์ ศิริรังษี)

ประธานกรรมการ ประธานเจ้าหน้าที่บริหาร

รายงานคณะกรรมการบริหารความเสี่ยง

คณะกรรมการบริษัทฯ
ได้แต่งตั้งคณะกรรมการบริหารความเสี่ยงประกอบด้วยผู้บริหารจากทุกหน่วยงานจำนวน 9 คน
ให้มีอำนาจหน้าที่พิจารณาปัญหาหรือปัจจัยเสี่ยงที่อาจจะเกิดขึ้นกับการดำเนินงานของบริษัทฯ
และบริษัทย่อยโดยหาทางลดความเสี่ยงหรือบริหารความเสี่ยงให้เกิดผลกระทบต่ำที่สุด
โดยให้รายงานผลการปฏิบัติงานให้คณะกรรมการบริษัทฯ ทราบเป็นระยะ ๆ
อย่างน้อยเป็นรายไตรมาส ๆ ละ 1 ครั้งนั้น

ในปี 2555 คณะกรรมการบริหารความเสี่ยงได้จัดให้มีการประชุมรวมทั้งสิ้น 12 ครั้ง
เพื่อปฏิบัติหน้าที่ตามความรับผิดชอบที่ได้รับมอบหมายจากคณะกรรมการบริษัทฯ
ในการพิจารณาและประเมินความเสี่ยงที่อาจจะเกิดขึ้นและกำหนดมาตรการในการป้องกันและลดความเสี่ยงในเรื่องนั้น
ๆ
โดยเน้นการบริหารความเสี่ยงให้มีประสิทธิภาพประสิทธิผลและเหมาะสมสอดคล้องกับสภาพเศรษฐกิจ
สังคมและสภาพแวดล้อมที่อาจส่งผลกระทบต่อการดำเนินธุรกิจของบริษัทฯ และบริษัทย่อยในปัจจุบัน
โดยขอรายงานโดยสรุปดังนี้

(1) ได้พิจารณากระบวนการและแผนงานการบริหารความเสี่ยงเพื่อให้มั่นใจว่าการบริหารความเสี่ยงมีประสิทธิภาพประสิทธิผลเพียงพอกับระดับความเสี่ยงที่ยอมรับได้และสอดคล้องกับการดำเนินงานของบริษัทฯ
    และบริษัทย่อย

(2) ได้พิจารณาปัจจัยเสี่ยงรวมทั้งติดตามดูแลการบริหารความเสี่ยงทั่วทั้งบริษัทฯ
    และบริษัทย่อยโดยจัดให้มีการประชุมคณะกรรมการบริหารความเสี่ยงทุกเดือน ๆ ละ 1 ครั้ง
    เพื่อสนับสนุนกระบวนการบริหารความเสี่ยงให้มีประสิทธิภาพประสิทธิผลมากยิ่งขึ้น
    รวมทั้งให้ข้อเสนอแนะที่เป็นประโยชน์ต่อการบริหารความเสี่ยงทั้งในปัจจุบันและอนาคต

(3) มีการสรุปผลการปฏิบัติงานของคณะกรรมการบริหารความเสี่ยงให้คณะกรรมการบริษัทฯ
    รับทราบเป็นประจำทุกไตรมาส ๆ ละ 1 ครั้ง

(4) นโยบายการบริหารความเสี่ยงและการบริหารความเสี่ยงที่สำคัญของบริษัทฯ
    และบริษัทย่อยได้เปิดเผยรายละเอียดไว้ในรายงานประจำปี 2555 แล้ว

การดำเนินงานของคณะกรรมการบริหารความเสี่ยงในปี 2555
ที่ผ่านมาสามารถควบคุมความเสี่ยงต่าง ๆ
ให้อยู่ในระดับที่ไม่ก่อให้เกิดผลกระทบต่อการดำเนินงานของบริษัทฯ และบริษัทย่อยอย่างมีนัยสำคัญ
โดยได้กำกับดูแลงานบริหารความเสี่ยงและปฏิบัติหน้าที่ด้วยความรับผิดชอบ ระมัดระวัง
เพื่อประโยชน์สูงสุดของบริษัทฯ ผู้ถือหุ้น และผู้มีส่วนได้เสียทุกฝ่ายที่เกี่ยวข้อง

วันที่ 21 กุมภาพันธ์ 2556

ในนามคณะกรรมการบริหารความเสี่ยง

(นายพิลาศ พันธโกศล)

ประธานคณะกรรมการบริหารความเสี่ยง

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบจำนวน 3
ท่านที่เป็นกรรมการอิสระและไม่ใช่ผู้บริหาร
โดยมอบหมายให้ปฏิบัติหน้าที่และความรับผิดชอบตามกฎบัตรคณะกรรมการตรวจสอบที่สอดคล้องตามประกาศของตลาดหลักทรัพย์แห่งประเทศไทย

ในรอบปี 2555 คณะกรรมการตรวจสอบมีการประชุมรวม 10 ครั้ง
คณะกรรมการตรวจสอบทุกท่านเข้าร่วมประชุมครบทุกครั้ง
โดยได้รายงานผลการปฏิบัติงานเสนอต่อคณะกรรมการบริษัทฯ เป็นประจำทุกไตรมาส
การดำเนินงานของคณะกรรมการตรวจสอบพอสรุปประเด็นที่เป็นสาระสำคัญได้ดังนี้

(1) การสอบทานงบการเงิน คณะกรรมการตรวจสอบได้พิจารณาสอบทานงบการเงินรายไตรมาส
    งบการเงินสำหรับปี 2555 ของบริษัทฯ และของบริษัทย่อย
    ร่วมกับผู้บริหารด้านบัญชีและผู้สอบบัญชีเพื่อให้มั่นใจได้ว่ารายงานทางการเงินของบริษัทฯ
    และบริษัทย่อยได้จัดทำขึ้นอย่างถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
    มีการเปิดเผยข้อมูลอย่างเพียงพอ ครบถ้วน โปร่งใส เชื่อถือได้ และถือปฏิบัติโดยสม่ำเสมอ
    ตลอดจนพิจารณาผลกระทบจากการเปลี่ยนแปลงมาตรฐานการบัญชี

(2) ระบบควบคุมภายใน บริษัทฯ
    มีระบบการสอบทานแผนการประเมินความเพียงพอของระบบควบคุมภายในเพื่อสนับสนุนกลไกในการตรวจสอบให้เหมาะสมและมีประสิทธิภาพ
    ทั้งทางด้านบัญชีและการเงิน การดูแลทรัพย์สิน การปฏิบัติงาน
    การดำเนินการให้เป็นไปตามกฎหมาย ข้อบังคับ ระเบียบที่เกี่ยวข้อง
    คณะกรรมการตรวจสอบได้พิจารณาอนุมัติขอบเขตและแผนการตรวจสอบของปี 2555
    ที่มุ่งเน้นและให้ความสำคัญต่อการตรวจสอบของบริษัทย่อยในต่างประเทศมากขึ้น
    ด้วยการกำกับดูแลและติดตามความคืบหน้าของการปรับปรุงแก้ไขข้อผิดพลาดในการปฏิบัติงานของหน่วยงานของบริษัทย่อยในต่างประเทศพร้อมทั้งได้ให้ข้อเสนอแนะเพิ่มเติมเพื่อให้มีระบบการควบคุมภายในที่มีประสิทธิผลเป็นรูปธรรมและยั่งยืนต่อไปในอนาคต
    ตลอดจนให้เกิดความเชื่อมโยงและสอดคล้องกัน
    ซึ่งเป็นปัจจัยสนับสนุนการดำเนินธุรกิจให้เจริญก้าวหน้าเติบโตยิ่งขึ้น
    คณะกรรมการตรวจสอบเห็นว่าบริษัทฯ
    มีระบบการควบคุมภายในที่เพียงพอและเหมาะสมตามสภาวการณ์ ไม่พบจุดอ่อนที่เป็นสาระสำคัญ

(3) การสอบทานรายการที่เกี่ยวโยงกัน
    คณะกรรมการตรวจสอบได้สอบทานการทำธุรกรรมของบริษัทฯ
    กับบริษัทย่อยหรือบุคคลที่เกี่ยวโยงกันรวมทั้งรายการที่อาจมีความขัดแย้งทางผลประโยชน์ที่เกิดขึ้นในปี
    2555 เพื่อให้มั่นใจได้ว่ารายการดังกล่าวเป็นรายการจริงทางการค้าอันเป็นธุรกิจปกติทั่วไป
    และเป็นประโยชน์สูงสุดต่อบริษัทฯ ซึ่งบริษัทฯ ได้ถือปฏิบัติตามนโยบายการกำกับดูแลกิจการที่ดี
    ไม่มีการถ่ายเทผลประโยชน์ใด ๆ และมีการเปิดเผยข้อมูลที่เพียงพอ
    ตลอดจนดูแลให้มีการปฏิบัติตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

(4) การกำกับดูแลการบริหารความเสี่ยง บริษัทฯ
    ได้กำหนดนโยบายการบริหารความเสี่ยงองค์กรที่ผู้บริหารและพนักงานต้องให้ความสำคัญกับการบริหารความเสี่ยงและการดำเนินการตามนโยบายบริหารความเสี่ยงอย่างเหมาะสม
    โดยมีคณะกรรมการบริหารความเสี่ยงซึ่งประกอบด้วยผู้บริหารระดับสูงจากสายงานต่าง ๆ
    ทำหน้าที่กำกับดูแลการบริหารความเสี่ยงในภาพรวมขององค์กรอย่างมีระบบ
    คณะกรรมการตรวจสอบได้สอบทานการบริหารความเสี่ยงจากหน่วยงานบริหารความเสี่ยงเป็นประจำทุกไตรมาสตามที่ได้รับมอบหมายจากคณะกรรมการบริษัทฯ
    เพื่อสร้างความมั่นใจว่าความเสี่ยงที่สำคัญได้รับการดูแล
    และบริหารจัดการที่เหมาะสมให้อยู่ในระดับที่ยอมรับได้ ทั้งนี้บริษัทฯ
    ได้ให้ข้อมูลเกี่ยวกับระบบการบริหารความเสี่ยงของบริษัทฯ ไว้ในรายงานประจำปีแล้ว

(5) การปฏิบัติตามกฎหมายและข้อกำหนดของภาครัฐ คณะกรรมการตรวจสอบได้สอบทานให้บริษัทฯ
    ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย
    และคณะกรรมการกำกับหลักทรัพย์และตลาดหลักทรัพย์
    ปฏิบัติตามมาตรฐานการบัญชีทุกฉบับที่ประกาศใช้ และกฎหมายอื่นที่เกี่ยวข้องกับธุรกิจของบริษัทฯ
    ซึ่งไม่พบข้อบกพร่องที่มีนัยสำคัญ

(6) การกำกับดูแลกิจการที่ดี บริษัทฯ
    ได้ให้ความสำคัญในการบริหารงานตามหลักการกำกับดูแลกิจการที่ดีอย่างจริงจังและต่อเนื่อง
    มีระบบการรับเรื่องร้องเรียน ส่งเสริมให้พนักงานทุกคนมีส่วนร่วมถือปฏิบัติตามระเบียบ
    ข้อบังคับ และจริยธรรมธุรกิจ ให้มีความโปร่งใส ส่งผลให้การกำกับดูแลกิจการที่ดีของบริษัทฯ
    เป็นที่ยอมรับ เพิ่มความเชื่อมั่นต่อผู้ถือหุ้น คู่ค้า ลูกค้าและผู้ที่เกี่ยวข้องทุกฝ่าย

(7) การแต่งตั้งผู้สอบบัญชีและค่าตอบแทน
    คณะกรรมการตรวจสอบได้พิจารณาผู้สอบบัญชีซึ่งมีคุณสมบัติของผู้สอบบัญชี
    คุณภาพมาตรฐานการทำงาน ความเชี่ยวชาญ และความเป็นอิสระในการปฏิบัติงาน
    ผู้สอบบัญชีได้ปฏิบัติหน้าที่อย่างดีตลอดมา ผลการปฏิบัติงานตรวจสอบอยู่ในเกณฑ์น่าพอใจ
    เมื่อได้พิจารณาเปรียบเทียบกับปริมาณงาน อัตราค่าสอบบัญชีแล้ว
    จึงได้เสนอขอความเห็นชอบจากคณะกรรมการบริษัทฯ
    เพื่อขออนุมัติต่อที่ประชุมใหญ่ผู้ถือหุ้นให้แต่งตั้งนางสายฝน อินทร์แก้ว ผู้สอบบัญชีรับอนุญาตเลขที่
    4434 และ/หรือนายวิชาติ โลเกศกระวี ผู้สอบบัญชีรับอนุญาตเลขที่ 4451
    และ/หรือนางสาวศิริวรรณ สุรเทพินทร์ ผู้สอบบัญชีรับอนุญาตเลขที่ 4604 แห่งบริษัท สำนักงาน
    เอินส์ท แอนด์ ยัง จำกัด
    ซึ่งมีคุณสมบัติเป็นผู้สอบบัญชีบริษัทจดทะเบียนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    ให้เป็นผู้สอบบัญชีของบริษัทประจำปี 2556 และกำหนดค่าตอบแทนผู้สอบบัญชีประจำปี 2556
    จำนวน 1,050,000.- บาท เพิ่มขึ้นจากปีก่อน 50,000.- บาทหรือคิดเป็นร้อยละ 5
    ซึ่งเป็นค่าตอบแทนที่เหมาะสม

คณะกรรมการตรวจสอบได้ปฏิบัติหน้าที่ด้วยความรอบคอบ มีความเป็นอิสระ
สามารถแสดงความเห็นได้อย่างตรงไปตรงมา โปร่งใส
ตรวจสอบได้ตามหลักธรรมาภิบาลที่ดีเพื่อประโยชน์สูงสุดของบริษัทฯ
จากการสอบทานและพิจารณาในเรื่องต่าง ๆ ที่คณะกรรมการตรวจสอบได้ดำเนินการตลอดปี 2555
คณะกรรมการตรวจสอบมีความเห็นว่าบริษัทฯ
มีการจัดทำรายงานทางการเงินตามมาตรฐานการบัญชีที่รับรองโดยทั่วไป มีระบบการควบคุมภายใน
การบริหารความเสี่ยงและการตรวจสอบภายในที่เพียงพอและเหมาะสมตลอดจนมีการปฏิบัติตามประกาศ
ระเบียบ ข้อบังคับและกฎหมายที่เกี่ยวข้อง ไม่พบข้อบกพร่องที่เป็นสาระสำคัญ

วันที่ 21 กุมภาพันธ์ 2556

ในนามคณะกรรมการตรวจสอบ

(นายผดุง เตชะศรินทร์)

ประธานคณะกรรมการตรวจสอบ